حیزبی زەحمەتکێشانی کوردستان

**حیزبی زەحمەتکێشانی کوردستان** حیزبێکی کوردییە لە باشووری کوردستان لە ١٢ی کانوونی یەکەمی ١٩٨٥ دامەزرا ئەوەش بەجیابوونەوەی بوو لە حیزبی سۆسیالیست دیموکراتی کوردستان کە ئەوکاتەوە لەلایەن خالید زەنگەنە ناسراو بە قادر عەزیز و بەڵێن عەبدوڵڵا سەرپەرشتیکرا، بەڵام لە ساڵی ٢٠٠٨ کرا بە دوو بەشەوە کە یەکێکیان ناوی وەک خۆی بوو ئەوەی دیکەیان بەرەی حیزبی زەحمەتکێشانی کوردستانی سەربەخۆ بوو لەلایەن قادر عەزیزەوە پاڵپشت دەکرا تاکوو ئەو بەرەیە ناوەکەی گۆڕی بۆ حیزبی ئایندەی کوردستان و قادر عەزیز بووە سەرۆکی ئایندە و بارەگای حیزبی ئایندە لە سلێمانی جێگیربوو و بارەگای حیزبی زەحمەتکێشانی کوردستان بە سەرۆکایەتی بەڵێن عەبدوڵڵا بارەگای حیزب گوێزرایەوە بۆ ھەولێر.

## مێژوو
لە ساڵانی ١٩٨٥–١٩٨٦، حیزبەکە بە ناوی «حیزبی سۆسیالیستی کوردستان- ئیتجاھی دیموکراتی شۆڕشگێڕ» دەناسرا، پێش ئەوەی ناوەکەی بگۆڕدرێت بۆ «حیزبی زەحمەتکێشانی کوردستان». لە ساڵی ١٩٩٠دا، بوو بە ئەندامی بەرەی کوردستانی. ھەر لەو ساڵەدا، حیزبی «ئاڵای شۆڕش»ی مەلا بەختیار، کە چوار ساڵ پێشتر لە یەکێتیی نیشتمانیی کوردستان جیابووبووەوە، لەگەڵ حیزبی زەحمەتکێشان یەکیگرت. بەڵام لە دوای ھەڵبژاردنی پەرلەمانی ھەرێمی کوردستانی ساڵی ١٩٩٢، مەلا بەختیار و زۆربەی سەرکردایەتیی پێشووی ئاڵای شۆڕش لە حیزبەکە چوونە دەرەوە و گەڕانەوە ناو یەکێتی. لە ماوەی دەیاکانی ڕابردوودا، حیزبەکە دەستبەرداری دروشمە سۆسیالیستییەکان بوو و میانڕەوتر بووەوە.

قادر عەزیز، سەرکردەی پێشوو، لە تشرینی یەکەمی ٢٠٠٩دا حیزبەکەی جێھێشت دوای ئەوەی لە ململانێیەکی ناوخۆیی دەسەڵاتدا بەرانبەر بەو باڵەی کە لەلایەن بەڵێن عەبدوڵڵا و سەعید خالیدەوە سەرکردایەتی دەکرا، شکستی ھێنا. ئەو دەستی کرد بە دامەزراندنی حیزبی ئایندەی کوردستان، کە بە «حیزبی ئایندە»ش دەناسرێت، پێش ئەوەی لە ١٥ی تەممووزی ٢٠١٦دا پەیوەندی بە یەکێتیی نیشتمانیی کوردستانەوە بکات. ئێستا سکرتێری گشتیی حیزبی زەحمەتکێشانی کوردستان بەڵێن عەبدوڵڵایە.

حیزبەکە لە ساڵی ١٩٨٦ەوە ڕۆژنامەی «ئاڵای ئازادی» بڵاودەکردەوە، کە دواتر ڕاگیرا. ھەروەھا لە ساڵی ١٩٨٦دا گۆڤارێکی تیۆریی بە ناوی «پێشکەوتن» بڵاوکردەوە، کە دوای پێنج ژمارە ڕاگیرا. لە ساڵی ٢٠٠٣دا، خاوەنی وێستگەیەکی تەلەڤیزیۆنی بوو بە ناوی «دەنگی زەحمەتکێشانی کوردستان». حیزبەکە لەو حکوومەتەدا بەشدار بوو کە یەکێتیی نیشتمانیی کوردستان باڵادەست بوو تێدا. پەیوەندییەکانی لەگەڵ پارتی دیموکراتی کوردستان خراپ بوو، بەڵام بارەگای سەرەکیی حیزبەکە لەژێر سەرکردایەتی عەبدوڵڵادا گواسترایەوە بۆ ھەولێری ژێر کۆنترۆڵی پارتی.

## ھاوکاری لەگەڵ حیزبەکانی تر
حیزبەکە بەشێکە لەوەی پێی دەوترێت «کۆمیتەی ھاوبەشی کاری چەپی کوردستان»، لەگەڵ حیزبی شیوعیی کوردستان–عێراق و بزووتنەوەی دیموکراتی گەلی کوردستان. کۆمیتەی ناوبراو لە ئابی ٢٠٢٢دا بەیاننامەیەکی بڵاوکردەوە و تێدا داوای نەھێشتنی «مەرکەزییەتی ڕەھا» لە عێراقدا کرد، لەگەڵ پەسەندکردنی دەستوورێکی جیاواز بۆ ھەرێمی کوردستان و ئەنجامدانی ھەڵبژاردنی پەرلەمانی کوردستان و ئەنجومەنی پارێزگاکان لە کاتی خۆیدا. جگە لەوەش، بەیاننامەکە داوا لە حکوومەت دەکات کە پرۆسەی تایبەتکردن ڕابگرێت، مووچەی فەرمانبەرانی کەرتی گشتی لە کاتی خۆیدا دابین بکات و ئەو چاکسازییانە پەیڕەو بکات کە گەشەپێدانی ئابووری و کۆمەڵایەتیی خەڵکی کوردستان باشتر دەکەن.

## ھەڵبژاردنەکان
لە ساڵی ٢٠١٣دا، یەک کورسی لە پەرلەمانی ھەرێمی کوردستان و وەزیرێکی لە حکوومەتی ھەرێمی کوردستان بەدەستھێنا. لە ساڵی ٢٠١٨دا، دووبارە نەیتوانی ھیچ کورسییەک بەدەستبھێنێت.

حیزبی زەحمەتکێشانی کوردستان بەشێک بوو لە فراکسیۆنی «ھاوپەیمانیی کوردستانی» (ژمارە ٣٧٢) کە لە ساڵانی ٢٠٠٥–٢٠١٠ لە پەرلەمانی عێراقدا ھەبوو. یەکەم کاندیدی حیزبەکە بۆ پارێزگای سلێمانی جەلال دەباغ بوو، کە سیاسییەکی ناسراوی کوردە.

بۆ ھەڵبژاردنی پەرلەمانی ھەرێمی کوردستانی ساڵی ٢٠٢٤، حیزبەکە چووە ناو ھاوپەیمانییەکی ھەڵبژاردنەوە لەگەڵ حیزبی شیووعیی کوردستان – عێراق و حیزبی سۆسیالیست دیموکراتی کوردستان. ناوی ھاوپەیمانییەکە «ھاوپەیمانیی ھەرێمی کوردستان»ە.

## سەرچاوەکان

*کوردپێدیا
* ویکی ئینگلیزی

پۆل:لیژنەی کاری ھاوبەشی چەپی کوردستان
پۆل:حیزبە سۆسیالیستییەکانی عێراق
پۆل:حیزبەکانی عێراق
پۆل:حیزبەکانی باشووری کوردستان
پۆل:ڕێکخراوە کوردییەکان
پۆل:پارتە سیاسییەکان لە ھەرێمی کوردستان
پۆل:حیزبە ناسیۆنالیستە کوردەکان
پۆل:پارتە سۆسیال دیمۆکراتەکانی عێراق
پۆل:پارتە سۆسیال دیمۆکراتەکانی کوردستان